Kooperativa

Pojišťovna a. s.

VŠEOBECNÉ POISTNÉ PODMIENKY 630

OSOBITÁ ČASŤ

POISTENIE ZODPOVEDNOSTI ZAMESTNANCA

ZA ŠKODU SPÔSOBENÚ ZAMESTNÁVATEĽOVI

Schválené Ministerstvom financií pod č. j. 321/60541/1999 dňa 5. augusta 1999 s účinnosťou od 1. septembra 1999.

Poistenie zodpovednosti zamestnanca za škodu spôsobenú zamestnávateľovi je upravené príslušnými ustanoveniami všeobecnej časti všeobecných poistných podmienok a touto osobitou časťou všeobecných poistných podmienok

Článok I.

Rozsah poistenia

(1) Z poistenia zodpovednosti zamestnanca za škodu spôsobenú zamestnávateľovi má poistený právo, aby v prípade poistnej udalosti zaňho poistiteľ nahradil škodu, ktorú spôsobil svojmu zamestnávateľovi zavineným porušením povinností pri plnení pracovných (členských) úloh alebo v priamej súvislosti s ním, pokiaľ poistený za škodu zodpovedá v dôsledku svojho konania alebo vzťahu z doby trvania poistenia podľa zákonníka práce alebo obdobného právneho predpisu (napr. regresná úhrada podľa Zákona č. 82/1998 Zb).

(2) Poistnou udalosťou je vznik povinnosti poisteného nahradiť škodu. Ak o náhrade škody rozhoduje oprávnený orgán, je poistiteľ povinný plniť podľa jeho rozhodnutia až dňom, kedy toto rozhodnutie nadobudlo právnu moc.

Článok II.

Výluky

Poistenie sa nevzťahuje na zodpovednosť za škodu, ktorú poistený:

a) spôsobil úmyselne,

b) prevzal nad rámec stanovený právnym predpisom,

c) spôsobil nesplnením povinnosti odvrátiť škodu a zamedziť zväčšeniu už vzniknutej škody,

d) spôsobil pri výkone práce na základe dohody o vyhotovení práce,

e) spôsobil po požití alkoholu, užití psychotropnej, omamnej alebo inej návykovej látky,

i) spôsobil vyrobením nepodarka alebo chybnou manuálnou prácou pri montážach, opravách, úpravách a stavebných prácach,

g) spôsobil tým, že pri neplatnom skončení pracovného pomeru nekonal prácu,

h) spôsobil schodkom na zverených hodnotách, ktoré je poistený povinný vyúčtovať,

i) spôsobil stratou veci,

j) spôsobil prevádzkou dopravných prostriedkov, pokiaľ je daná zodpovednosť podľa § 427 a nasl. občianskeho zákonníka, pokiaľ sa na ňu vzťahuje zákonné alebo povinne zmluvné poistenie zodpovednosti,

k) spôsobil zamestnávateľovi zaplatením majetkovej sankcie uloženej v dôsledku konania poisteného, s výnimkou úrokov z omeškania, sankcií uložených v súvislosti s výpočtom a poukazmi daní a poplatkov alebo poistného na verejné poistenie (zdravotné, sociálne, a pod.),

l) spôsobil zamestnávateľovi, ktorý je jeho osobou blízkou alebo s ním žije v spoločnej domácnosti,

m) spôsobil na pneumatikách a prepravovaných veciach s výnimkou škôd vzniknutých pri dopravnej nehode vyšetrovanej Políciou ČR,

n) spôsobil v súvislosti s vodením dopravného prostriedku, pokiaľ nie je v poistnej zmluve dohovorené inak.

Článok III.

Územná platnosť poistenia

Územná platnosť poistenia nie je obmedzená.

Článok IV.

Plnenia poistiteľa

(1) Plnenie poistiteľa predstavuje 90 % z predpísanej sumy, ktorú je poistený povinný zaplatiť ako náhradu škody, a za ktorú zodpovedá podľa právnych predpisov.

(2) Plnenie vyplatené zo škodových udalostí vzniknutých v jednom poistnom roku nesmie presiahnuť poistnú sumu dohovorenú v poistnej zmluve.

(3) Poistiteľ je povinný nahradiť nad rámec dohovorenej poistnej sumy náklady:

a) obhajoby poisteného v prípravnom konaní a pred súdom prvého stupňa v trestnom konaní vedenom proti nemu v súvislosti so škodou, ktorú má poistiteľ uhradiť,

b) občianskeho súdneho konania o náhrade škody, ak bolo toto konanie nutné na zistenie zodpovednosti poisteného alebo výšky náhrady škody, pokiaľ je poistený povinný tieto náklady uhradiť,

c) obhajoby poisteného pred odvolacím súdom, náklady jeho právneho zastúpenia v konaní o náhrade škody a náklady mimosúdneho prerokovania nároku poškodeného vzniknuté poškodenému, jeho zástupcovi, prípadne poistenému, ak sa na úhradu týchto nákladov zaviazal.

(4) Poistiteľ nie je povinný plniť, ak poistený:

a) bez súhlasu poistiteľa nevzniesol námietku premlčania, zaviazal sa bez tohto súhlasu uhradiť premlčanú pohľadávku alebo uzatvoril súdny zmier bez súhlasu poistiteľa,

b) bez predošlého súhlasu poistiteľa celkovo alebo sčasti uznal alebo uspokojil nárok z titulu zodpovednosti za škodu alebo uzatvoril dohodu o náhrade škody,

c) je povinný nahradiť škodu na základe rozsudku pre uznanie alebo rozsudku pre zmeškanie.

(5) Poistiteľ má voči poistenému právo na primeranú náhradu vyplateného plnenia, pokiaľ:

a) poistený uviedol poistiteľa v omyl o podstatných okolnostiach týkajúcich sa škodovej udalosti,

b) škodová udalosť bola spôsobená hrubou nedbanlivosťou.

Článok V.

Povinnosti poisteného

(1) Okrem povinnosti stanovených právnymi predpismi a všeobecnou časťou všeobecných poistných podmienok je poistený ďalej povinný:

a) dbať, aby poistná udalosť nenastala; predovšetkým nesmie porušovať povinnosti odvracať alebo zmenšovať nebezpečenstvá, ktoré sú mu právnymi predpismi uložené alebo ktoré prevzal na seba zmluvou; pokiaľ škodová udalosť nastane, urobiť potrebné opatrenia na to, aby škoda bola čo najmenšia,

b) bez zbytočného odkladu poistiteľovi písomne oznámiť, že nastala škodová udalosť,

c) písomne oznámiť poistiteľovi, že zamestnávateľ uplatnil právo na náhradu škody zo škodovej udalosti, vyjadriť sa k požadovanej náhrade a jej výške a zmocniť poistiteľa, aby zaňho škodovú udalosť prerokoval s poškodeným,

d) bez zbytočného odkladu písomne oznámiť poistiteľovi, že zamestnávateľ uplatnil právo na náhradu škody na súde alebo na inom príslušnom orgáne,

e) písomne oznámiť poistiteľovi, že v súvislosti so vzniknutou škodou bolo proti nemu začaté trestné konanie a poistiteľa informovať o mene obhajcu, priebehu a výsledkoch tohto konania,

f) v konaní o náhrade škody postupovať v súlade s pokynmi poistiteľa, najmä sa dohodnúť s poistiteľom na tom, kto bude poisteného zastupovať,

g) na pokyn poistiteľa v konaní o náhrade škody podať opravný prostriedok.

(2) Ak poistený vedome porušil povinnosti uvedené v bode 1 tohto článku, má poistiteľ úmerne závažnosti tohto porušenia proti poistenému právo na náhradu škody až do výšky poskytnutého plnenia.

Článok VI.

Poistné

Výška poistného a spôsob jeho úhrady sú dohovorené v poistnej zmluve. V prípade zániku poistného rizika sa nespotrebované poistné nevracia.

Článok VII.

Výklad pojmov

Na účely poistenia podľa tejto osobitej časti všeobecných poistných podmienok platí ďalej uvedený výklad pojmov.

**Hrubou nedbanlivosťou** sa rozumie zanedbanie nutnej opatrnosti a obozretnosti, ktoré vybočuje z noriem zvyčajného správania, a to najmä ak sa viaže na porušenie dôležitej povinnosti vyplývajúcej z povolania, funkcie a postavenia škodcu alebo priamo z právneho predpisu.

**Poistnou udalosťou** (pozri čl. I., ods. 2) sa rozumie iba náhodná a nečakaná skutočnosť.

**Požitím alkoholu** sa rozumie stav po požití alkoholického nápoja, pokiaľ bol v krvi zistený obsah alkoholu vo výške nad 0,3 ‰ alebo pokiaľ poistený odmietol umožniť zistenie množstva alkoholu v krvi a nepreukázal, že alkohol v takej miere nepožil.

**Škoda spôsobená úmyselne** je taká škoda, ktorá bola spôsobená úmyselným konaním alebo úmyselným opomenutím.

**Škodovou udalosťou** je skutočnosť, z ktorej vznikla škoda, a ktorá by mohla byť dôvodom ku vzniku práva na plnenie poistiteľa.

**Vyrobením nepodarka** sa rozumie zhotovenie chybného výrobku alebo spôsobenie škody nedodržaním stanoveného technologického postupu.

**Stratou veci** sa rozumie stratenie veci, napr. pri odcudzení.

Článok VIII.

Prechodné ustanovenie

Poistné zmluvy uzatvorené do počiatku účinnosti týchto všeobecných poistných podmienok sa riadia ustanoveniami tých všeobecných poistných podmienok, ktoré sú ich súčasťou, a to až do skončenia platnosti týchto poistných zmlúv.

Článok VIX.

Záverečné ustanovenie

Platnosť všeobecných poistných podmienok schválených Ministerstvom financií dňa 12. decembra 1996 pod č. j. 321/82708/96 sa končí ku dni účinnosti týchto všeobecných poistných podmienok. To neplatí pre poistné zmluvy uzatvorené pred účinnosťou týchto všeobecných poistných podmienok.